Мотивационното писмо е също толкова важно, колкото автобиографията. Можем да приемем, че то я допълва, като в него можете да развиете точките, които умишлено сте съкратили до минимум в автобиографията. Основните точки за написване на автобиография важат и тук:

Кратко – не повече от една страница

Без правописни и стилистични грешки

Подреждане на контекста за по-лесно четене

Подбиране на подходящ шрифт и хартия

Все пак, има някои особености, които бих искала да изложа тук:

1. Адресиране на мотивационното писмо. Желателно е мотивационното писмо да бъде адресирано до човекa, отговорен за разглеждане на молбите. Принципно, добрите компании имат HR специалист, който се занимава само с това и това име се изписва в обявата за работа. В много случаи обаче не фигурира име. Добре е ако се обадите и попитате за повече информация относно работата и междувременно попитате към кого да бъде адресирано писмото. Ако не се докопате до името, просто напишете „Уважаеми Г-не/Г-жо…“

2. Разделяне на писмото. Разделете писмото на абзаци. Така хем ще ви е по-лесно да го съставите, хем ще е по-лесно на четящия да асимилира информацията в него. Примерно можете да го разделите така:

- В горната част напишете име и адрес/телефон/е-мейл за контакт

- първи абзац: Защо аз съм най-подходящия за тази длъжност. Тук изтъкнете силните си страни, без да се подценявате, но внимавайте да не се надцените прекалено много. Много би ви помогнало чувството за самооценка, Ако, разбира се, имате такова.

- втори абзац: за да докажете горното си твърдение, в този абзац представете най-важните точки от вашето професионално развитие. Прието е да започнете от последната си работа. Отбележете с какво сте допринесли за развитието на предишните ви компании, отбележете силните си страни, значими проекти, по-които сте работили. Непременно пропуснете слабите си страни или работа, която няма особено значение за позицията, за която кандидатствате. Тук е мястото да подчертаете силните си страни.

- трети абзац: Тук споменете някои допълнителни квалификации, които имате и които биха могли да имат връзка с длъжността, за която кандидатствате.

- четвърти абзац: тук можете, ако желаете и ако мотивационното писмо е доста кратко, да напишете защо искате да бъдете назначен на работа в съответната фирма. Разбира се, поне за мен, има една единствена причина – заплащането, но за съжаление в днешно време фирмите смятат, че думата „пари“ е мръсна дума, въпреки че и мениджърите работят точно за пари… (това вече е отделен въпрос). Измислете нещо, което те биха искали да чуят – кариера, развитие, ала-бала, но в никакъв случай не споменавайте „мръсната дума“.

- краят: не бъдете много формални. Благодарете за отделеното внимание.

Може да изглежда лесно, но писането му може да отнеме малко време. Най-вече, за да систематизирате това, което искате да напишете.

Не забравяйте: една страница и без правописни грешки.

